**FELHÍVÁS**

Kedves Testvérek!

Templomunkat az utóbbi esztendőkben igazi kis ékszerdobozzá alakítottuk. Idén **parókia-épületünk**ön kell elvégeznünk

**szigetelési és állagmegóvási feladatok**at.

Gondoljuk át mindnyájan felelős szemlélettel

egyházközségünkhöz tartozásunk anyagi kötelezettségeit,

és igyekezzünk lehetőségeinkhez mérten támogatni ezt a munkát.

A történet nem a pap személyes kényelméről,

lakhatási feltételeinek javításáról, hanem a közösségről,

**az egyházközség tulajdonának értékéről és annak megóvásáról szól.**

Tisztelettel kérjük és várjuk a testvérek adományait számlaszámunkon (11100702-18799303-36000001), vagy a templom előteréből elvihető csekken, illetve személyes befizetéssel az egyházközségi irodában.

Adományaikat – amelyeket a jó Isten sokszorosan fizet vissza – hálásan köszönjük

**\* \* \* \* \***

**HÍREINK**

Május 31-én hittanos futballcsapatunk részt vett Hajdúdorogon a **Szent György Kupá**n. A csapat tagjai voltak: Chrenkó Martin, Gagna Kende, Gagna Noel, Giliga István, Kiss Benjámin, Kiss Dávid, László Sándor, Orosz Bálint, Tuska Bence. Helytállásukhoz gratulálunk!

A Kertvárosi Általános Iskolába járó **hittanosaink** számára az utolsó iskolai hittanóra június 4-én lesz. Ekkor – igazgatói engedélyt kérve – közös **palacsintázás**ra hívjuk valamennyiüket a parókiára.

**Június 6**-án 18.30 órakor *Szergej Rachmaninov* ***Éjszakai virrasztás***át énekli a Szent Efrém Kórus és a Nika Kamarakórus a püspöki templomban. Vegyünk részt minél többen a ritka liturgikus és művészi élményt nyújtó, a hangversenyt és az imádságot gyönyörű harmóniában ötvöző koncerten!

A **felnőtt katekézis** idei tanévzáró összejövetelének időpontja: június 11.

Várjuk felső tagozatos hittanosaink jelentkezését a hajdúdorogi, június 30 – július 4. között zajló **Görögtűz Hittanos Nagytábor**ba. A hétfőtől péntekig tartó együttlét egyházi támogatást élvez; a tábor részvételi díja teljes ellátással, autóbuszos kirándulással együtt 10.000 forint.

 \* \* \*

Görögkatolikus Parókia, Nyíregyháza, Legyező u. 3. – [www.kertvarosigorogok.hu](http://www.kertvarosigorogok.hu)

Tel. 30/415-50-92; E-mail: obbagyl@upcmail.hu – Kiadó: Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2014. JÚNIUS

**NYÁRELEJI KÖZÖSSÉGÉPÍTÉSÜNK KOCKÁI**

**Június 7**-én 13.30 órától **közlekedésbiztonsági** és **kerékpáros ügyességi vetélkedő**vel egybekötött tanévzáró **családi találkozó**ra hívjuk egyházközségünk tagjait. A gyermekek KRESZ-versenyen és kerékpáros ügyességi vetélkedőn s egyéb játékos programokon vehetnek részt. *(Biciklit hozz magaddal – de ha nincs, a pap bácsi száz éves drótszamarán is versenyezhetsz…)* Segítségünkre lesznek a rendőrkapitányság munkatársai, akik – szimulátor segítségével – a felnőttek számára is érdekes és izgalmas programot biztosítanak. Az együttlét szervezője *Dr. Tóth Illés* és *Nádasdi László*; köszönet munkájukért. A részvétel ingyenes, tárt karokkal várunk mindenkit!

**Június 9**-én, pünkösd hétfőn **görögkatolikus városi juniális** lesz a sóstói lovasklub területén, sok-sok játékkal, sporttal, csapatversennyel, kézműves foglalkozásokkal, focimeccsel, egyéb lehetőségekkel. A részvétel ingyenes. Képviseljük minél többen a Kertvárosi Egyházközséget a kiváló családi programnak ígérkező juniálison!

**Június 15**-én lesz Máriapócson Kovács Csaba diakónusunk pappá szentelése, **június 22**-én pedig primiciája, templomunkban végzett első Szent Liturgiája. Szívbéli örömmel hívunk, várunk mindenkit!

**Június 30 – július 4**. között lesz Hajdúdorogon a felső tagozatos gyerekek számára rendezett **Görögtűz Hittanos Nagytábor**. Ott a helyed, Ifjú Barátom! Egyetemisták segítségét is örömmel vesszük.

**Július 5-6**-án lesz az idei **egyházközségi kirándulás**unk. A kétnapos program egyelőre meglepetés, a részleteket pünkösdkor tesszük közzé. Minden korosztályt hívunk, várunk. Hittanos gyermekeink részvételét egyházközségünk alapítványa támogatja.

**„SZÉP PIROS A PÜNKÖSD REGGEL, MINTHA TŰZZEL, SZENTLÉLEKKEL ÉG-FÖLD TELE VOLNA…”**

**I. Szentírási Pünkösdök**

1. A **bábeli torony** építése a nagyravágyás kifejeződése volt. Az emberek Istentől kapott képességeiket, lehetőségeiket Isten ellen fordították; az alázat helyett az emberi **nagyravágyás** és **hatalomvágy** irányította őket, a nyelvi egységet az Istennel való szembefordulásra használták fel. A következmény: az **összezavart nyelvek**. – Az Újszövetség Pünkösdje **fordított Bábel**. Amikor az apostolokat eltöltötte a Szentlélek, különféle nyelveken kezdtek beszélni, s a jeruzsálemi zarándokok nem győztek csodálkozni: „Halljuk, hogy a mi nyelvünkön hirdetik Isten csodás tetteit.” A **Szentlélek kiáradása** megszüntette a nyelvi különbözőségek okozta határokat, hogy **mindenki megérthesse** a Jézusról szóló örömhírt.

2. Az **ószövetségi Pünkösd** a **szövetségkötés** ünnepe volt. A választott nép arról emlékezett meg, hogy Mózes révén megkapta a **Tízparancs** kőtábláit. – A Szentlélek ajándéka, ha **evangéliumi erőtér**ben tudjuk értelmezni, megérteni és magunkévá tenni a kőtáblák üzenetét. **Újszövetségi összefüggés**ben a Tízparancs nem tilalmak terhe, hanem a Krisztus mellett szabadon döntő ember **életének erkölcsi kerete**.

3. **Pünkösdi történet**nek nevezhetjük az Apostolok Cselekedeteiben azt az eseményt is, amikor **Fülöp diakónus** egy etióp királyi tisztviselővel találkozik. Fülöp **a Lélek indíttatására** szólítja meg ezt a jó szándékú **kereső ember**t. „Érted, amit olvasol?” – kérdezi tőle. „Hogyan érteném, ha valaki meg nem magyarázza?” Fülöp elmondja neki, hogyan teljesedett be az Ószövetség Jézus Krisztus személyében, majd kérésére meg is kereszteli az etiópot. – Az úton velünk együtt haladók **megszólítás**a, személyes segítése ma is „**szentlelkes” történet**. Pünkösd folytatódik Fülöp történetében – és a mi életünkben is, amikor „a Lélek ösztönzésére” önzetlenül **odafordulunk** a másik emberhez, és **figyelmes szeretet**tel társai leszünk az Isten felé vezető úton.

4. Egy alkalommal Péter apostol elmegy egy római katona, **Kornéliusz százados** házába. Még kereszteletlen, de érdeklődő emberekkel találkozik, akik **nyitott szívvel** hallgatják a Jézusról szóló tanítását. Péter és a vele lévők nagyon elcsodálkoznak, amikor azt látják, hogy „**a Szentlélek ajándéka a pogányokra is kiárad**”. – A Szentlelket nem lehet kisajátítani, magunknak fenntartani. Maga az Úr Jézus mondta: „A Lélek ott fúj, ahol akar.” A pünkösdi Lélek sokfelé elszórhatja az **igazság magvai**t: megtermékenyítheti a **filozófusok** gondolkodását, vezetheti a **tudósok** kutató elméjét, ihletet adhat a **művészek**nek, vágyat kelthet a **jó**ra, Isten felé indíthatja az élet értelmét **keresők**et.

**II. A Pünkösd az Egyházban**

A Lélek ott fúj, ahol akar; ugyanakkor abban bizonyosak vagyunk, hogy az **Egyház** a Lélek **jelenlétének** és **működésének** elsődlegeshelyszíne. A Pünkösd valójában az Egyház **születésnap**ja, az Egyház pedig **folytonos Pünkösd.** Ha nem így lenne, ha az Egyház csupán emberek műve lenne, rég a múlté volna. Az Egyházat a Szentlélek élteti: **szívverés**e, éltető ereje, oxigénje ma is ő, **a pünkösdi Lélek**.

**Szent Iréneusz** egy képpel világítja meg ezt a titokzatos igazságot: a **víz** összegyűjti a **liszt**szemcséket, hogy egyetlen **kenyer**et készítsen belőlük; így gyűjti egybe a **Szentlélek** a **hívők**et, hogy egyetlen testet, **Krisztus Testé**t alkossa meg belőlük. A Liturgia az egyház **laboratórium**a: itt gyúrja össze az Atyaisten gyermekeinek gyülekezetét két kezével – a Szóval és a Lélekkel – egyetlen Kenyérré, Krisztus Testévé, az Egyházzá. – Az Egyház tehát nem egyszerű emberi közösség, amely **bizonyos törvények** alapján, tagjainak együttes **erőfeszítés**ével működik. Az Egyház **Krisztus Teste**; **élő szervezet**, amelyet a **Szentlélek** éltet. A Szentlélek ugyanúgy kering az Egyház testében, mint az **oxigén** az emberi testben. **Nélküle nincs élet.** A Szentlélek nélkül imádkozni sem tudnánk; szertartásaink, szentségeink pedig **üres formaság**ok lennének.

Az Egyház **misszió**jában is a Pünkösd folytatódik. A **hit továbbadása** nem marketing, nem propaganda. Amikor az Egyház Jézus Krisztus örömhírével **megszólít**ja az embereket, akkor – a pünkösdi Lélektől indíttatva – Isten szeretetéről tesz tanúbizonyságot. A misszió ügyében fáradók nem a piacot jól felmérő és a lehetőségeket ügyesen kiaknázó menedzserek, hanem **Krisztus Lélekkel telt tanúi**.

**III. Hétköznapok Szentlelke**

**Pascal**, a híres tudós évtizedekig őrzött kabátjába varrva egy kis papirost, rajta „csipkebokrának”, Istennel való személyes, bensőséges találkozásának dátumával, s ezekkel a szavakkal: **tűz, tűz, tűz**. Élő eseményként őrizte ezt a **lelki élmény**t, amely így erőt adott számára a hétköznapokban is.

A Szentlélek nagyon **egyszerű**en, **nem látványos**an, **nem hivalkodó**an működik. Ugyanakkor biztosan ott van a **csöndes** és **hűséges**, az „**észrevétlenül,** de **nélkülözhetetlenül**” végzett szolgálat mögött. Naponta kell kérnünk a hétköznapok Szentlelkét, mert nincs élet Krisztusban nélküle.

Amikor személyes Pünkösdünkben, a **bérmálás szentségé**ben elnyertük a Lélek ajándékát, a pap **illatos olaj**jal kente meg érzékszerveinket. Ezzel a **küldetés**ünkre utalt, amelyet Szent Pál apostol így fogalmaz meg: „Krisztus jó illata vagyunk.” Ennek a küldetésnek kell naponta megfelelnünk! A mi **személyes misszió**nk, „Krisztus-illatozásunk” nem más, mint **hit**ünk és mindennapi **élet**ünk hiteles **szinkron**ja, hitünk, szeretetünk „túlcsordulása”.